VALTION TILIVELVOLLISUUSUUDISTUKSEN TOTEUTTAMISHANKE
Asettaminen
Valtiovarainministeriö on tänään asettanut, asian oltua valtioneuvoston raha-asiainvaliokunnan käsiteltävänä, valtion tilivelvollisuusuudistuksen toteuttamista varten lainsäädäntö- ja kehittämishankkeen.
Toimikausi
7.8.2003 - 31.12.2004
Tausta
Eduskunnan puhemiesneuvoston asettaman valtiontalouden kertomusmenettelyä selvittäneen työryhmän eli kertomusmenettelytyöryhmän (ns. Aulan työryhmä, eduskunnan kanslian julkaisu 7/2002) ehdotusten ja niiden jatkovalmistelusta eduskunnan puhemiesneuvoston 12.11.2002 esittämien linjausten mukaisesti valtiovarainministeriön asettama valtion tilinpäätöstyöryhmä on muistiossaan Parempaan tilivelvollisuuteen (valtiovarainministeriön työryhmämuistioita 2/2003) esittänyt ehdotuksensa valtion tilinpäätösuudistuksen periaatteiksi sekä tilivelvollisuutta ja erityisesti tulosvastuuta terävöittäviksi toimenpiteiksi. Osana valtion keskushallintouudistuksen toimeenpanoa valtiovarainministeriössä on valmistunut muistio Tulosohjauksen terävöittäminen (valtiovarainministeriön työryhmämuistioita 9/2003), jossa on käytännön suosituksia ja ehdotuksia tulosohjauksen ja tulosvastuun toteuttamisen kehittämisestä. Valtiovarainministeriön asettamassa työryhmässä on valmisteltu myös ehdotus valtionhallinnon johdon kehittämisen strategiaksi (valtiovarainministeriön työryhmämuistioita 1/2003), jossa ehdotetaan konkreettisia välineitä tuloksellisuuden parantamisessa tarvittavaan johtamisen kehittämiseen.
Valtiovarainministeriö on kuullut ministeriöitä sekä valtiontalouden tarkastusvirastoa ja valtiontilintarkastajien kansliaa työryhmän ehdotuksista. Ministeriöitä pyydettiin lausuntojaan valmistellessa kuulemaan hallinnonalansa virastoja ja laitoksia. Tilinpäätöstyöryhmän ehdotukset ovat yleisesti saaneet myönteisen vastaanoton. Lausunnoissa pidettiin kuitenkin tarpeellisena täsmentää eräitä ehdotuksia. Erityisesti olisi tarpeen määritellä täsmällisesti oikeita ja riittäviä tietoja koskevat vähimmäisvaatimukset sekä määritellä tietojen tuottamiseksi ja laadun varmistamiseksi tarvittavat menettelyt.
Tilivelvollisuusuudistus olisi tarkoituksenmukaista toteuttaa vaiheittain siten, että varainhoitovuodelta 2004 annettaisiin eduskunnalle hallituksen kertomuksena uusimuotoinen valtion tilinpäätöskertomus. Tilinpäätöskertomus korvaisi nykyisen valtiovarain hoidosta ja tilasta annettavan kertomuksen ja erillisenä julkaistavan valtion tilinpäätösasiakirjan. Tulostavoitteiden asettamista ja esittämistapaa uudistettaisiin varainhoitovuodesta 2005 lähtien. Varainhoitovuodesta 2005 lähtien otettaisiin käyttöön myös tuloksellisuuden laskentatointa koskevat uudistetut vaatimukset sekä uudet tuloksellisuuden peruskriteerit.
Tilivelvollisuusuudistuksen toteuttaminen edellyttää toiminnan ja talouden suunnittelua, tulostavoitteiden asettamista ja esittämistä, tilinpäätösraportointia ja tilinpäätös- ja tilivelvollisuusmenettelyitä koskevien valtion talousarvioista annetun lain, jäljempänä talousarviolaki ja mahdollisesti eräiden talousarvion ulkopuolisia valtion rahastoja koskevien lakien, valtion talousarviosta annetun asetuksen (1243/1992), jäljempänä talousarvioasetus, muuttamista sekä useiden hallinnollisten määräysten ja ohjeiden sekä tilinpäätöskaavojen uudistamista samoin kuin muutoksia valtion kirjanpitoon. Talousarviolain muutosta koskeva hallituksen esitys on tarkoitus esitellä syksyllä 2003.
Uudistus edellyttää valtion laskentatoimen ja sen raportoinnin järjestelmällistä kehittämistä. Uudistuksen onnistuneeksi läpiviemiseksi ja tavoitteiden saavuttamiseksi tarvitaan valtionhallinnon johdon ja johtamisen järjestelmällistä kehittämistä sekä koulutusta. Talousarviolain muutosta valmistellaan valtiovarainministeriössä (valtiovarainministeriön hanke numero VM075:00/2003). Tulostavoitteiden asettamista ja esittämistä talousarvioasiakirjoissa on tarkoitus valmistella asetettavissa hyvän budjetointitavan ja tulosbudjetoinnin kehittämishankkeissa. Valtionhallinnon johtamista tullaan kehittämään myös tulosohjauksen ja tilivelvollisuuden terävöittämisen näkökulmista johtamisen strategisen kehittämisohjelman ja sitä toteuttavan hankekokonaisuuden yhteydessä.
Tavoitteet
Tavoitteena on parantaa tilivelvollisuutta, terävöittää tulosvastuuta ja tulosohjausta sekä edistää kestävää valtiontalouden hoitoa, taloudellisesti tehokasta voimavarojen kohdentamista ja käyttöä sekä toiminnan tuloksellisuutta. Tarkoituksena on parantaa sekä hallituksen ja sen alaisen hallinnon kansanvaltaista vastuuta eduskunnalle että valtionhallinnon hallinnollista ja tulosvastuuta valtioneuvostolle.
Keinoina tavoitteen saavuttamiseksi ovat uudistaa valtion tilinpäätösraportointi, tilinpäätösasiakirjat sekä tilinpäätökseen ja tilivelvollisuuden toteuttamiseen liittyvät menettelyt samoin kuin laskentatoimen kehittäminen siten, että se tuottaisi nykyistä paremmin ja selkeämmin ohjauksen ja päätöksenteon sekä tilivelvollisuuden ja tulosvastuun samoin kuin kansanvaltaisen valvonnan toteuttamisen perusteiksi oikeat ja riittävät tiedot (oikean ja riittävän kuvan) valtiontaloudesta ja tuloksellisuudesta. Taloudenhoidon menettelyitä ja rakenteita kehitetään hankkeessa siten, että uudistus voitaisiin toteuttaa ilman merkittäviä lisärasituksia hallinnolle, erityisesti taloushallinnolle.
Tehtävät
Hankkeen tehtävänä on tukea arvioinneillaan ja selvityksillään tilivelvollisuus- ja tulosohjausuudistuksen edellyttämien lainsäädännön muutosten valmistelua ja laatia yksityiskohtaiset ehdotukset tarvittaviksi toimenpiteiksi ja ohjeiksi sekä muuksi informaatio-ohjaukseksi. Hankkeen tehtävänä on erityisesti valmistella ehdotukset:
1)	talousarvioasetuksen muutoksiksi;
2)	tuloksellisuuden raportoinnissa ja arvioinnissa käytettävien tuloksellisuuden peruskriteereiden määrittelyiksi ja ehdotukset valtion tilinpäätöskertomuksen ja tilinpäätösvelvollisten yksiköiden toimintakertomuksen ja tulosvastuullisten yksiköiden tuloksellisuuden kuvauksen laadintaa koskevaksi ohjaukseksi;
3)	valtion talousarvion toteutumalaskelman ja tilinpäätösvelvollisten yksiköiden talousarvion toteutumalaskelman ja niiden mahdollisten liitteiden kaavoiksi ja laadintaa koskevaksi tarkemmaksi ohjaukseksi;
4)	valtuusseurannan ja sen tietojen raportoinnin uudistamiseksi siten, että valtuuksien käyttöä koskevat tiedot voitaisiin esittää talousarvion toteutumalaskelman yhteydessä ja kehittää valtuusseurantaa valtuuskirjanpidon suuntaan sekä selkeyttää valtuusmenettelyä muutoinkin;
5)	valtion ja tilinpäätösvelvollisen yksikön rahavirtalaskelman kaavaksi ja laatimisen menettelyiksi;
6)	tuotto- ja kululaskelman ja taseen kaavan ja tilinpäätöksen liitetietojen sekä valtion liikekirjanpidon muutoksiksi;
7)	käytännön toimenpiteiksi ministeriöiden ja virastojen ja laitosten laskentatoimen kehittämiseksi ohjausta ja johtamista sekä tilivelvollisuuden toteuttamista palvelevaksi tuloksellisuuden laskentatoimeksi;
8)	ministeriön tilinpäätöskannanotoksi ja sen antamisen menettelyksi;
9)	arviointitoiminnan kehittämiseksi yhteiskunnallista vaikuttavuutta koskevien valtion tilinpäätöskertomuksessa ja tilinpäätösvelvollisten yksiköiden tilinpäätöksissä esitettävien sekä toiminnan ja talouden suunnittelussa käytettävien tietojen tuottamisen menettelynä;
12)	käytännön toimenpiteiksi sisäisen valvonnan kehittämiseksi vastaamaan 
uusia tilivelvollisuuden vaatimuksia;
13)	käytännön toimenpiteiksi valtionhallinnon johtamisen kehittämiseksi ja 
tarvittavan koulutuksen ja ohjauksen järjestämiseksi.

Valmistellessaan ehdotuksia tilinpäätöslaskelmien kehittämisestä hankkeen on arvioitava kansainvälisten tilinpäätösstandardien kehitystä ja hyödyntämismahdollisuuksia valtion tilinpäätösraportoinnissa. 
Hankkeen on ehdotuksiaan valmistellessa selvitettävä ja arvioitava erityisesti mahdollisuuksia selkeyttää sääntelyä ja ohjausta sekä yksinkertaistaa valtion taloudenhoidon menettelyitä samoin kuin kehittää taloudenhoidon ja taloushallinnon rakenteita siten, että tilivelvollisuus- ja tulosohjausuudistus voitaisiin käytännössä toteuttaa ilman merkittäviä taloudellisia lisärasituksia valtionhallinnolle.
Hankkeen tulee toimia yhteistyössä hyvää budjetointitapaa ja tulostavoitteiden esittämistä talousarvioasiakirjoissa kehittävien sekä valtionhallinnon johdon ja johtamisen kehittämisstrategian valmistelun ja täytäntöönpanon hankkeiden samoin kuin lainsäädännön julkistaloudellisten tuotto- ja kustannusvaikutusten hallintaa kehittävien hankkeiden kanssa.
Vaiheistus ja aikataulu
Hankkeen tulee esittää 30 päivään marraskuuta 2003 mennessä ehdotuksensa:
•	uudesta valtion tilinpäätöskertomuksesta johtuviksi tilinpäätöksen ja sen liitteiden muutoksiksi;
•	talousarvioasetuksen muutoksiksi;
•	valtion tilinpäätöskertomuksen ja tilinpäätösvelvollisten yksiköiden toimintakertomusten laadintaa koskevaksi ohjaukseksi;
•	valtion talousarvion toteumalaskelman, tilinpäätösvelvollisen yksikön talousarvion toteutumalaskelman kaavaksi ja niiden laadintaa koskevaksi tarkemmaksi ohjaukseksi;
•	rahavirtalaskelman kaavaksi ja laatimisen menettelyiksi;
•	valtuuksien käyttöä koskevien tietojen esittämiseksi talousarvion toteutumalaskelman yhteydessä tarvittaviksi valtuusseurantaa koskevaksi ohjaukseksi ja valtuusseurannan kehittämistoimenpiteiksi.

Hankkeen tulee esittää tuotto- ja kululaskelmaa ja tasetta sekä valtion kirjanpitoa koskevat muut arviointinsa ja ehdotuksensa viimeistään 30.10.2004.
Hankkeen tulee jättää muut arviointinsa ja ehdotuksensa sekä loppuraporttinsa 30.12.2004 mennessä.
Työnsä jokaisessa vaiheessa hankkeen tulee arvioida ehdotustensa toteuttamiseksi tarvittavaa koulutusta ja johtamisen kehittämistä.
Organisointi
Hankkeelle asetetaan ohjausryhmä ja uudistuksen kannalta tärkeitä yksittäisiä kysymyksiä ohjausryhmän alaisuudessa valmistelevat valmisteluryhmät. Ohjausryhmä vastaa yleisesti hankkeen toteuttamisesta ja tulosten raportoimisesta sekä ohjaa ja sovittaa yhteen valmisteluryhmien työtä ja käsittelee niiden arvioinnit ja ehdotukset samoin kuin valmistelee ehdotukset siltä osin kuin ehdotusten valmistelua varten ei ole perustettu erillistä valmisteluryhmää.
Puheenjohtaja:
Tuomas Pöysti, neuvotteleva virkamies, valtiovarainministeriö 

Jäsenet:
Marja Heikkinen-Jarnola, talousjohtaja, liikenne- ja viestintäministeriö 
Oili Hintsala, talousjohtaja, ympäristöministeriö 
Vesa Jatkola, budjettineuvos, valtiovarainministeriö 
Raija Isotalo, hallitusneuvos, valtiovarainministeriö 
Heikki Joustie, finanssineuvos, apulaisosastopäällikkö, valtiovarainministeriö 
Hannele Laihonen, talousjohtaja, maa- metsätalousministeriö
Mikko Kangaspunta, toimialajohtaja, valtiokonttori 
Veikko Liuksia, hallitusneuvos, valtiovarainministeriö 
Erkki Mäki-Ranta, tarkastusneuvos, valtiontalouden tarkastusvirasto 
Immo Pohjola, yksikön päällikkö, finanssineuvos, valtiovarainministeriö 
Auni-Marja Vilavaara, Hallintojohtaja, valtioneuvoston kanslia 

Varapuheenjohtajana toimii budjettineuvos Vesa Jatkola.

Sihteerit:
Niko Ijäs, erikoistutkija, valtiokonttori 
Saija Kaukonen, finanssisihteeri, Valtiovarainministeriö 
Lumia Lehto, erikoistutkija, valtiokonttori 

Pysyvät asiantuntijat:
Jukka Nummikoski, talouspäällikkö, valtiovarainministeriö 
Vesa Rantala, finanssineuvos, valtiovarainministeriö 

Ohjausryhmän tulee työnsä aikana kuulla ministeriöiden ja lisäksi sopivalla tavalla myös virastojen ja laitosten edustajia. Ohjausryhmä voi kuulla asiantuntijoita ja hankkia tarvittavia asiantuntijaselvityksiä.
Hankkeelle asetetaan seuraavat valmisteluryhmät:
1)	Tuloksellisuuden peruskriteereiden määrittelyä sekä valtion tilinpäätöskertomuksen ja valtion tilinpäätösvelvollisen yksikön toimintakertomuksen tuloksellisuuskuvausten laadintaa koskevia asioita sekä ministeriön tilinpäätöskannanottoa valmisteleva ryhmä (tulosvastuuryhmä)
2)	Valtion ja sen tilinpäätösvelvollisen yksikön talousarvion toteutumalaskelmien kehittämistä valmisteleva ryhmä (toteutumalaskelmaryhmä)
3)	Valtuusseurannan kehittämistä valmisteleva ryhmä (valtuuskirjanpitoryhmä)
4)	Valtion ja sen tilinpäätösvelvollisen yksikön rahavirtalaskelmaa sekä tuotto- ja kululaskelman, taseen, tilinpäätöksen liitetietojen ja kirjanpidon kehittämistä valmisteleva ryhmä (tilinpäätöslaskelmaryhmä)
5)	Hallinnonalojen johdon laskentatoimen kehittämistä valmisteleva ryhmä (laskentatoimiryhmä)
6)	Yhteiskunnallisen vaikuttavuuden mittaamista, raportointia sekä talouden ja toiminnan arviointitoiminnan kehittämistä valmisteleva ryhmä (arviointiryhmä)

Valtiovarainministeriö kutsuu valmisteluryhmien puheenjohtajat, jäsenet ja sihteerit. 
Valmisteluryhmien puheenjohtajat ja jäsenet toimivat hankkeen ja sen ohjausryhmän asiantuntijoina. Valmisteluryhmät voivat kuulla asiantuntijoita ja hankkia tarvittavia asiantuntijaselvityksiä. Ohjausryhmän puheenjohtaja ja sihteerit osallistuvat tarvittavalla tavalla valmisteluryhmien työhön.
Kustannukset ja rahoitus
Mom. 28.01.21 ja 28.05.21

Valtiovarainministeri		Antti Kalliomäki

Osastopäällikkö,
budjettipäällikkö		Tuomas Sukselainen

JAKELU
Valtiovarainministeriön valtiosihteeri kansliapäällikkönä ja alivaltiosihteerit 
Valtiovarainministeriön osastot ja yksiköt
Ohjausryhmän puheenjohtaja, jäsenet, pysyvät asiantuntijat ja sihteerit

TIEDOKSI
Ministeriöt
Valtiontalouden tarkastusvirasto
Valtiokonttori